นายกรัฐมนตรี ติดตามการแก้ปัญหาขาดแคลนน้ำ การปรับภูมิทัศน์พัฒนาเมืองเก่ากาญจนบุรี
พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม  พร้อมคณะ อาทิ พลเอก อนุพงษ์ เผ่าจินดา รัฐมนตรีว่ากระทรวงมหาดไทย, นายชัยวุฒิ ธนาคมานุสรณ์ รัฐมนตรีว่าการกระทรวงดิจิทัลเพื่อเศรษฐกิจและสังคม นายวราวุธ  ศิลปอาชา รัฐมนตรีว่าการกระทรวงทรัพยากรธรรมชาติและสิ่งแวดล้อม ออกเดินทางจากสนามเฮลิคอปเตอร์ กองพลทหารม้าที่ 2 รักษาพระองค์ (พล.ม.2 รอ. ) กรุงเทพฯ ไปยังจุดจอดเฮลิคอปเตอร์ สนามหน้าที่ว่าการอำเภอห้วยกระเจา เพื่อลงพื้นที่ตรวจราชการจังหวัดกาญจนบุรี โดยจุดแรก นายกรัฐมนตรี ติดตามผลการแก้ปัญหาน้ำอุปโภคบริโภคและทำการเกษตร  ณ โครงการจัดหาน้ำบาดาลขนาดใหญ่แก้ปัญหาภัยแล้ง อันเนื่องมาจากพระราชดำริ บ้านทุ่งคูน หมู่ที่ 19 ตำบลห้วยกระเจา อำเภอห้วยกระเจา ซึ่งเป็นพื้นที่ที่ประสบปัญหาขาดแคลนน้ำ และได้รับผลกระทบจากภัยแล้งเป็นประจำทุกปี ก่อนเดินทางไปสักการะพระบรมราชานุสาวรีย์สมเด็จพระนเรศวรมหาราช ที่ตำบลดอนเจดีย์ อำเภอพนมทวนขณะที่ ช่วงบ่าย นายกรัฐมนตรี ยังมีภารกิจตรวจการจัดระเบียบและปรับปรุงภูมิทัศน์บริเวณสองฝั่งแม่น้ำแคว ภายใต้โครงการปรับปรุงภูมิทัศน์และพัฒนาเมืองเก่ากาญจนบุรีและสองฝั่งแม่น้ำแควน้อยแควใหญ่ หลังได้แก้ไขปัญหาแพรุกล้ำบริเวณแม่น้ำ พร้อมปรับปรุงภูมิทัศน์มีจุดชมวิว Sky Walk ให้นักท่องเที่ยวได้ชมทัศนียภาพ แม่น้ำแควน้อยและแม่น้ำแควใหญ่ เป็นแลนด์มาร์กแห่งใหม่ของจังหวัด ฟื้นฟูการท่องเที่ยว และพัฒนาเศรษฐกิจฐานรากให้กับประชาชนในพื้นที่ เมื่อเสร็จสินภารกิจ นายกรัฐมนตรี จะเดินทางกลับถึงกรุงเทพมหานครในเวลา 15.40 น.